[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.6.2007

COM(2007) 348 τελικό

2005/0040 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την

κοινή θέση του Συμβουλίου ενόψει της έκδοσης απόφασης του Ευρωπαϊκού Κοινοβουλίου και του Συμβουλίου για τη θέσπιση, για την περίοδο 2007-2013, του ειδικού προγράμματος «Αστική δικαιοσύνη» στο πλαίσιο του γενικού προγράμματος «Θεμελιώδη δικαιώματα και δικαιοσύνη»

2005/0040 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την

κοινή θέση του Συμβουλίου ενόψει της έκδοσης απόφασης του Ευρωπαϊκού Κοινοβουλίου και του Συμβουλίου για τη θέσπιση, για την περίοδο 2007-2013, του ειδικού προγράμματος «Αστική δικαιοσύνη» στο πλαίσιο του γενικού προγράμματος «Θεμελιώδη δικαιώματα και δικαιοσύνη»

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (έγγραφο COM([2005])[122] τελικό – [2005]/[040]COD): | 11 Απριλίου 2005 |

Ημερομηνία γνωμοδότησης της Οικονομικής και Κοινωνικής Επιτροπής: | 19 Ιανουαρίου 2006 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 14 Δεκεμβρίου 2006 |

Ημερομηνία έκδοσης της κοινής θέσης: | 12 Ιουνίου 2007 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

"Αστική δικαιοσύνη" είναι ένα πρόγραμμα χρηματοδότησης το οποίο έχει τους ακόλουθους γενικούς στόχους:

α) να προωθήσει τη δικαστική συνεργασία συμβάλλοντας στη δημιουργία πραγματικού ευρωπαϊκού χώρου δικαιοσύνης για αστικές υποθέσεις, με βάση την αμοιβαία αναγνώριση και την αμοιβαία εμπιστοσύνη,

β) να προωθήσει την εξάλειψη των εμποδίων στην ομαλή διεξαγωγή των διασυνοριακών αστικών διαδικασιών στα κράτη μέλη,

γ) να βελτιώσει την καθημερινή ζωή των ατόμων και των επιχειρήσεων, παρέχοντάς τους τη δυνατότητα να διεκδικούν τα δικαιώματά τους σε ολόκληρη την Ευρωπαϊκή Ένωση, ιδίως με την ενίσχυση της πρόσβασης στη δικαιοσύνη,

δ) να βελτιώσει τις επαφές, την ανταλλαγή πληροφοριών και τη δικτύωση μεταξύ των νομικών, δικαστικών και διοικητικών αρχών, αφενός, και αφετέρου των ασκούντων νομικά επαγγέλματα, μεταξύ άλλων μέσω στήριξης της δικαστικής επιμόρφωσης, με στόχο την καλύτερη αλληλοκατανόηση των εν λόγω αρχών και επαγγελματιών.

3. ΣΧΟΛΙΑ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Η κοινή θέση του Συμβουλίου διατηρεί την ουσία της αρχικής πρότασης της Επιτροπής και λαμβάνει υπόψη τις βασικές τροπολογίες που εγκρίθηκαν σε πρώτη ανάγνωση από το Ευρωπαϊκό Κοινοβούλιο.

Οι διαφορές ουσίας μεταξύ της κοινής θέσης και της αρχικής πρότασης της Επιτροπής είναι οι ακόλουθες:

- Άρθρο 4β: μία πρόταση ειδικού σχεδίου θα είναι επιλέξιμη για χρηματοδότηση εάν συμμετέχουν σε αυτήν τουλάχιστον δύο κράτη μέλη ή ένα κράτος μέλος και ένα άλλο κράτος το οποίο μπορεί να είναι υπό προσχώρηση ή υποψήφια χώρα.

- Άρθρο 4δ: επιδότηση λειτουργίας χορηγούμενη για όλη την περίοδο στο δίκτυο των Προέδρων των Ανώτατων Δικαστηρίων της Ευρωπαϊκής Ένωσης και στο ευρωπαϊκό δίκτυο των Ανώτατων Συμβουλίων του δικαστικού σώματος.

- Άρθρο 7: παροχή πρόσβασης στο πρόγραμμα στους διεθνείς οργανισμούς.

- Άρθρο 10: επιτροπολογία: εισάγεται η αρχή της διπλής επιτροπής (επιτροπή διαχείρισης για την έγκριση του ετήσιου προγράμματος εργασίας και συμβουλευτική επιτροπή για τα άλλα ζητήματα).

Η κοινή θέση του Συμβουλίου βασίζεται σε συμβιβασμό μεταξύ του Ευρωπαϊκού Κοινοβουλίου, του Συμβουλίου και της Επιτροπής. Αυτός ο συμβιβασμός αφορά το σύνολο του κειμένου, εξαιρουμένης της διαδικασίας επιτροπολογίας, σχετικά με την οποία υπάρχει διάσταση απόψεων μεταξύ του Συμβουλίου και της Επιτροπής αφενός και του Κοινοβουλίου αφετέρου.

Το Ευρωπαϊκό Κοινοβούλιο ψήφισε μία τροπολογία η οποία προβλέπει την εφαρμογή της νέας διαδικασίας επιτροπολογίας (κανονιστική διαδικασία με έλεγχο)· το Συμβούλιο και η Επιτροπή θεωρούν ότι αυτή η διαδικασία δεν μπορεί να εφαρμοστεί στη συγκεκριμένη περίπτωση.

4. ΣΥΜΠΕΡΑΣΜΑΤΑ

Η Επιτροπή δέχεται την κοινή θέση, η οποία ενσωματώνει τα κύρια στοιχεία της αρχικής της θέσης καθώς και τις βασικές τροπολογίες που εγκρίθηκαν από το Ευρωπαϊκό Κοινοβούλιο.